ОШ „ИВАН ГОРАН КОВАЧИЋ“

СУБОТИЦА, Максима Горког 29

Дел.бр. 01- 94

Дана, 29.04.2024. године

На основу чл. 99. став 3, чл. 109. став 3 и чл. 119. став 1 тачка 1) а у вези са чл. 83. став 9 и 10 Закона о основама система образовања и васпитања („Сл. гласник РС“, бр. 88/2017, 27/2018-др.закони, 10/2019, 6/2020, 129/2021 и 92/2023) и чл. 11. Статута ОШ „Иван Горан Ковачић“ Суботица, а на основу Смерница за употребу мобилног телефона, електронског уређаја и другог средства у доуниверзитетском образовању које је донео Завод за вредновање квалитета образовања и васпитања, школски одбор ОШ „Иван Горан Ковачић“ Суботица, на седници одржаној дана 29.04.2024. године доноси

**ПРАВИЛНИК**

**о употреби мобилног телефона, електронског уређаја и другог средства**

**Члан 1.**

Овим Правилником се уређује употреба мобилних телефона, електронских уређаја и других средстава (тзв. паметни сатови, таблети, камере, фотоапарати и слично) од стране ученика на часовима, одморима, на школским активностима унутар и ван школе, укључујући и употребу мобилних телефона од стране родитеља/законских заступника ученика, запислених у школи и трећих лица у школи.

Изрази у овом правилнику су коришћени родно неутрално, тако да подразумевају особе оба пола.

**Начин употребе мобилног телефона, електронског уређаја и другог средства**

**Члан 2.**

Ученику је дозвољено да мобилни телефон, електронски уређај и друго средство (у даљем тексту: мобилни телефон) носи у школу.

Мобилни телефон је забрањено користити у школи, осим у едукативне сврхе на начин дефинисан овим Правилником.

Мобилни телефон ученик носи на сопствену одговорност и одговорност родитеља/законских заступника. Школа не преузима одговорност за мобилне телефоне ученика уколико се изгубе, позајме, оштете или буду украдени и сл.

**Члан 3.**

За све време боравка у школи мобилни телефон мора бити искључен и одложен у торбу.

Изузетно од става 1 овог члана, на захтев ученика, а по одобрењу предметног наставника, ученику може бити дозвољено да корсти мобилни телефон за личне приватне потребе.

**Члан 4.**

Све одредбе овог правилника које се односе на употребу мобилног телефона у школи на часовима и одморима,односе се и на школске активности унутар и ван школе (посете, излети, екскурзије, наставе у природи и сл).

**Члан 5.**

Директор на захтев родитеља или законског заступника ученика одлучује о појединачним захтевима за изузеће од примене правила употребе мобилног телефона дефинисаних овим Правилником уколико је то у складу са здравственим потребама ученика или представља део додатне образовне подршке појединим ученицима да на исти начин учествују као и сви остали у образовању.

Захтев се подноси писмено са образложењем конкретног проблема ученика који се оваквим изузећем превазилази, уз достављање неопходног доказа.

**Члан 6.**

У случају да ученик користи мобилни телефон, без дозволе предметног наставника, наставник може да му одузиме телефон и исти предај разредном старешини, а разредни старешина позива родитеље да дођу у школу по телефон.

Непоштовање наведеног правила од стране ученика кажњава се као лакша повреда обавезе ученика у смислу члана 4. став 2. тачка 9) Правилника о васпитно-дисциплинској и материјалној одговорности ученика - употреба мобилних телефона, паметних сатова и других електронских уређаја на часу, у ходницима или школском дворишту током одмора.

Злоупотреба мобилног телeфона и других електронских уређаја од стране ученика кажњава се као тежа повреда обавезе ученика у смислу члана 83. став 8. тачка 7) Закона о основама система образовања и васпитања - употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања.

Злоупотреба мобилног телeфона и других електронских уређаја од стране ученика кажњава се као повреда забране из чланова 110. – 112. Закона о основама система образовања и васпитања (забрана дискриминације, забрана насиља, злостављања и занемаривања, забрана понашања које вређа углед част и достојанство) уколико су се за то стекли законом прописани услови.

 Члан 7.

Наставник је у обавези да приликом уласка у учионицу искључи или утиша мобилни телефон и да не користи мобилни телефон за време трајања часа, како не би реметио наставни процес.

Наставник може користити мобилни телефон за време трајања часа само за потребе наставног процеса.

 Члан 8.

Сви запослени у школи, за време васпитно-образовног рада, као и родитељи/законски заступници и трећа лица дужни су да поштују одредбе овог Правилника о употреби мобилних телефона.

**Члан 9.**

На почетку сваке школске године, обавеза је разредних старешина да ученике, родитеље и законске заступнике упознају са Правилником о употреби мобилног телефона, електронског уређаја и другог средства.

Сваки родитељ или законски заступник ученика дужан је да потпише образац са изјавом да је текст Правилника прочитао, да му је јасна његова примена и да је сагласан са његовом применом.

Образац изјаве сагласности је саставни део овог правилника и дат је у прилогу.

**Прелазне и завршне одредбе**

**Члан 10.**

На права, обавезе и одговорности ученика, који нису уређени овим правилником примењују се одговарајуће одредбе закона и других прописа.

**Члан 11.**

Измене и допуне овог правилника врше се на исти начин и по поступку прописаном за његово доношење.

**Члан 12.**

Правилник ступа на снагу осмог дана од објављивања на огласној табли Школе.

 Председник Школског одбора

 Мирјана Миљковић

Правилник је објављен на огласној табли школе дана 30.04.2024. године.

ОШ „ИВАН ГОРАН КОВАЧИЋ“

СУБОТИЦА, Максима Горког 29

На основу чл. 9. Правилника о употреби мобилног телефона, електронског уређаја и другог средства деловодни број 01-службено/2024 дајем следећу

ИЗЈАВУ

Ја , родитељ/законски заступник ученика

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (име и презиме ученика, разред и одељење)

упознат сам са садржином Правилника о употреби мобилног телефона, електронског уређаја и другог средства и правима, обавезама и одговрностима које из њега произлазе, јасна ми је његова примена и сагласан сам са његовом применом.

Датум:\_\_\_\_\_\_\_\_\_\_\_\_\_\_\_\_\_\_\_ године

У Суботици

 Потпис оба родитеља/законска заступника

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_